open-index/open-wikipedia-markdown huggingface dataset:
Tarja Huuskonen

**Tarja Huuskonen** (o.s. Huttunen, s. 3. tammikuuta 1965) on konnevetinen laulaja-evankelista.

Syntyperältään Huuskonen on Sonkarin-Korhosen kylän Huttusia, joka on eräs Vesannon musiikkisuvuista .

Hän aloitti laulamisen 3-vuotiaana ja 9-vuotiaana oli ensimmäinen julkinen esiintyminen Vesanto-viikolla Eläkeliiton kesäjuhlilla.

Hän on opiskellut Helsingin Sibelius-lukiossa muun muassa klassista laulua Sibelius-Akatemian opettajan Hjördis Hymanderin johdolla. Lukuvuonna 1986–1987 hän toimi Vesannon kansalaisopiston laulupiirin Tupalaulajat esilaulajana. Vuosina 1986–1988 hän oli Olavi (sittemmin Oki) Huuskosen tanssiorkesterin solistina tehden keikkoja Keski-Suomessa ja Savossa.

Vuodesta 1992 lähtien hän on esittänyt hengellistä musiikkia eri seurakunnissa. Hän on saanut vuonna 2005 Vapaakirkon suosituskirjan toimia seurakunnan valtuutettuna evankelistana.

Vuosina 2009–2012 Tarja Huuskonen kiersi Nainen kaivolla -projektin kanssa eri seurakunnissa. Ohjelmaan sisältyi runoja ja lauluja sekä hänen kirjoittamansa monologi.

Tarja Huuskonen on julkaissut seuraavat äänitteet:

* 1994 ”Mä luulin kaikki on turhaa” (omakustannekasetti)
* 2013 ”Nyt sen ymmärrän” (CD, tuottajana Oy Noice Light Ltd)

Lisäksi hän esiintyy Konneveden joululevyllä ”Joulurauhaa” (2013)  (CD, tuottajana Oy Noice Light Ltd).

## Lähteet
Ibrahim Mahlab

**Ibrahim Mahlab** (s. 12. huhtikuuta 1949) on egyptiläinen poliitikko. Mahlab nousi pääministeriksi 25. helmikuuta 2014, kun hänen edeltäjänsä Hazem Al Beblawi erosi yllättäen. Mahlabin hallitus erosi syyskuussa 2015.

Pitkäaikaisen presidentti Hosni Mubarakin aikana Mahlabilla oli hyvä asema tämän johtamassaKansallisdemokraattisessa puolueessa. Hän kuului parlamentin ylähuoneeseen vuodesta 2010 alkaen.

Mahlab toimi valtion omistamassa rakennusyhtiössä 30 vuoden ajan ja nousi sen johtoon vuonna 2001.

## Lähteet
Meijerin hyppyrimäet

**Meijerin hyppyrimäet** on kolmen hyppyrimäen muodostama mäkihypyn suorituspaikka Kuusamossa.

## Mäkiennätykset
Meijerin hyppyrimäen mäkiennätyksen 23,0 metriä on hypännyt Wille Karhumaa 5. helmikuuta 2011 Santasport-cupissa. Naisten mäkiennätyksen 12,0 metriä on hypännyt Alisa Luukkonen 26. maaliskuuta 2021 Meijerin Mäen Kisoissa.

K10-mäen mäkiennätyksen 11,5 metriä ovat hypänneet Tuomas Kaakkunen 5. helmikuuta 2011 Santasport-cupissa kaksi kertaa ja Timi Heiskanen 18. helmikuuta 2012 Santasport-cupissa. Naisten mäkiennätyksen 8,5 metriä on hypännyt Alisa Luukkonen 26. maaliskuuta 2021 Meijerin Mäen Kisoissa.

K5-mäen mäkiennätyksen 6,0 metriä ovat hypänneet Eelis Karjalainen ja Jaro Veteläinen 5. helmikuuta 2011 Santasport-cupissa molemmat kaksi kertaa, naisten mäkiennätyksen 5,5 metriä on hypännyt Enni Petrelius 5. helmikuuta 2011 Santasport-cupissa.

## Lähteet
* Meijerin hyppyrimäet skisprungschanzen.com 
* Mäki/yhdistetty - Kuusamon Erä-Veikot ry. 
* Mäki/yhdistetty arkisto - Kuusamon Erä-Veikot ry. 

### Viitteet
Ominaistilavuus

**Ominaistilavuus** (tunnus ***v***) tarkoittaa aineen tilavuuden ja massan osamäärää. Se on tiheyden käänteisarvo:

v = \frac{V}{m} = \rho ^{-1}.

Ominaistilavuuden yksikkö SI-yksiköissä on m<sup>3</sup>/kg.

## Lähteet
Pöytyän seurakunta

**Pöytyän seurakunta** on Oripäässä ja Pöytyällä Varsinais-Suomessa toimiva Suomen evankelis-luterilaisen kirkon seurakunta. Se kuuluu Paimion rovastikuntaan ja Turun arkkihiippakuntaan.

Vuoden 2025 lopussa Pöytyän seurakuntaan kuului 6&nbsp;671 jäsentä. Jäsenmäärä on ollut 2000-luvulla selvässä laskussa: vuoden 2000 lopussa jäseniä oli 9&nbsp;045, vuoden 2010 lopussa 8&nbsp;724 ja vuoden 2020 lopussa 7&nbsp;504. Henkilöstöä seurakunnalla oli vuoden 2025 joulukuussa 24.

## Historia
Seurakunnan historia alkaa vuodesta 1366, jolloin Pöytyän kirkkopitäjä mainitaan ensimmäisen kerran asiakirjoissa. Kirkkopitäjällä oli tuolloin oma kirkko ja kirkkoherra.

Kuntaliitosten myötä Pöytyän seurakuntaan yhdistyi Karinaisten seurakunta vuonna 2005 ja Yläneen seurakunta vuonna 2009.

### Oripään seurakunta kirkkoalueeksi
Oripään ja Pöytyän seurakunnat aloittivat vuonna 2015 yhdistymisneuvottelut.. Alkuvuodesta 2016 valmistunut aiesopimus käsiteltiin molempien seurakuntien luottamuselimissä. Lopullisen päätöksen teki kirkkohallitus, joka kokouksessaan 7. kesäkuuta 2016 hyväksyi Oripään seurakunnan lakkauttamisen 31. joulukuuta 2016 ja liitoksen Pöytyän seurakuntaan sen kirkkoalueeksi 1. tammikuuta 2017 lukien. Yhdistymisen takia laajentuvassa Pöytyän seurakunnassa toimitettiin ylimääräiset seurakuntavaalit. Seurakuntaliitokseen ei liittynyt kuntaliitosta.

Seurakunta on jaettu neljään kirkkoalueeseen: Karinainen, Pöytyä, Oripää ja Yläne. Niiden rajat vastaavat entisiä kunta- ja seurakuntarajoja, Oripään tapauksessa nykyistä kuntarajaa, koska kunta jatkoi itsenäisenä.

## Seurakunnan toimitilat
Seurakunnalla on neljä kirkkoa, kaikki tyypiltään päätytornillisia pitkäkirkkoja:
* Karinaisten kirkko 
* Oripään kirkko
* Pöytyän kirkko
* Yläneen kirkko

Yläneen, Pöytyän ja Oripään seurakuntatalot ovat lähellä kirkkoa, Karinaisten seurakuntakoti on kirkosta hieman kauempana Kyrön taajamassa ja neljäs seurakuntatalo on Riihikoskella. Yläneellä on myös Kanttorila, kanttorin asunnosta kunnostettu kerhohuoneisto. Seurakuntatoimisto on Pöytyän kirkonkylässä.

## Lähteet

## Aiheesta muualla
*Pöytyän seurakunnan www-sivut
*
Lasse Arvela

**Lasse Henrik Arvela** (s. 25. marraskuuta 1947 Helsinki) on Suomen verotuksen ja verolainsäädännön tuntija. Hän johti Suomen verouudistusten valmistelua yli 30 vuotta, viimeksi valtiovarainministeriön vero-osaston ylijohtajana.

Arvela kirjoitti ylioppilaaksi 1966 ja valmistui oikeustieteen kandidaatiksi 1973. Työuransa hän aloitti Vantaan veroviraston yleissihteerinä 1974–1978 ja jatkoi Verohallituksen henkilöverotustoimiston toimistopäällikkönä 1978–1986, Verohallituksen välittömän verotuksen osaston apulaisosastopäällikkönä 1986–1988, valtiovarainministeriön vero-osaston yleisen toimiston toimistopäällikkönä 1988–1990 ja aloitti valtiovarainministeriön ylijohtajana 1990.

Arvela on johtanut muun muassa seuraavien verouudistusten verovalmistelua:
* ansiotulojen ja pääomatulojen verotuksen eriyttäminen toisistaan erilaisen verottamisen piiriin (vuoden 1992 Tuloverolaki)
* varallisuuden verottamisen ja seurannan poisto (Varallisuusveron poisto 1.1.1996 lähtien)
* tulo- ja yritysverotuksen kehittäminen

Arvela on esiintynyt lukuisissa verotuksen kehittämistehtävissä, muun muassa Martti Hetemäen veroryhmässä.

## Julkaisuja
*Kilpailukykyiseen verotukseen : tuloverotuksen kehittämistyöryhmän muistio; Lasse Arvela ym.  Valtiovarainministeriö, 2002  258 s. Sarja: Valtiovarainministeriön työryhmämuistioita, 0788-6322; 12/2002 

## Lähteet
Guayabera

**Guayabera** on miesten paita, jossa on neljä taskua ja laskokset selässä. Paidan helmaa pidetään yleensä housujen päällä. Se on perinteinen vaate Latinalaisessa Amerikassa.

Vuonna 2010 Kuubassa säädettiin laki että guayabera on osa virallista juhlapukua. 

## Lähteet
Discovery (yritys)

**Discovery** (entiseltä nimeltään **Discovery Communications**) oli yhdysvaltalainen mediakonserni, joka yhdistyi huhtikuussa 2022 WarnerMedian kanssa Warner Bros. Discoveryksi.

Discovery osti SBS:n pohjoismaiden toiminnot ProSiebenSat.1 Medialta joulukuussa 2012. Discovery Communications omisti Pohjoismaissa toimivan mediayhtiön Discovery Networksin, jolla on televisiotoimintaa Norjassa, Ruotsissa, Suomessa ja Tanskassa. Discovery Communicationsin toimitusjohtaja on David Zaslav. Bauer Media Group osti SBS Discovery Radion Discovery Communicationsilta huhtikuussa 2015.

Vuonna 2008 Discovery Communicationsin omistuksia järjesteltiin siten, että enemmistöosuus (2/3) siirtyi *Discovery Holding Companylle*, jonka pääomistaja on yhdysvaltalainen liikemies John Malone.

2014 Discovery Communications osti 51&nbsp;% osuuden Eurosportista TF1 Groupilta.

Toukokuussa 2021 AT&T ilmoitti ehdottaneensa sen tytäryhtiön WarnerMedian sulautumista Discoveryyn, mitkä yhdessä perustaisi uuden pörssiyhtiön nimeltään Warner Bros. Discovery. Kauppa tapahtui 8. huhtikuuta 2022. Joulukuussa 2025 Netflix kertoi ostavansa Warner Bros. Discoveryn voitettuaan sitä niin ikään havitelleen Paramount Skydancen tarjouskilpailussa noin 71 miljardin euron tarjouksellaan.

## Lähteet

## Aiheesta muualla

* Discoveryn kotisivut 
* Discovery Networks Finlandin kotisivut
Amateur World Series 1978

**Amateur World Series** oli maajoukkueiden välinen baseballturnaus, myöhemmältä nimeltään **World Cup**, josta käytettiin myös nimitystä baseballin maailmanmestaruuskilpailut. Vuonna 1978 kilpailu käytiin Italiassa 25. elokuuta - 6. syyskuuta välisenä aikana. Joukkueita turnaukseen osallistui 11 ja ne kohtasivat jokainen kertaalleen toisensa. Kuuba voitti kaikki ottelunsa. Kisakaupunkeina toimivat Parma, Bologna ja Rimini.

## Lähteet
* projectcobb
Niin hyvä on

"**Niin hyvä on**" on rap-artisti Uniikin kappale hänen syksyllä 2014 julkaistavalta ensimmäiseltä kokoelma-albumilta. Kappale julkaistiin kokoelman ensimmäisenä singlenä 9. toukokuuta 2014. Kappaleella vierailee Diandra.

Kappaleen oli tarkoitus sisältyä jo Uniikin edelliselle studioalbumille, *[[Kylänmies|#kylänmies]]*, mutta kappaletta ei ehditty saada albumin julkaisuun mennessä valmiiksi.

Kappaleella on samplenä otteita Satu Pentikäisen esittämästä ”Niin hyvä on” -käännösiskelmästä. Osuuksia laulaa myös Diandra. Yhdysvaltalainen The Notorious B.I.G. on tehnyt samalla periaattella kappaleensa ”Mo Money Mo Problems”, jossa puolestaan "sämplätään" ”Niin hyvä on”-kappaleen alkuperäisversiota, Diana Rossin ”I’m Coming Out” -kappaletta.

Dubaissa kuvatun musiikkivideon on ohjannut Tom Hakala.

## Kappaleet
#

## Listasijoitukset

## Lähteet
Oripään seurakunta

**Oripään seurakunta** oli Varsinais-Suomessa Oripäässä toiminut Turun arkkihiippakunnan seurakunta. Oripään seurakunta lakkautettiin itsenäisenä seurakuntana ja siitä tuli Pöytyän seurakunnan kirkkoalue 1. tammikuuta 2017 alkaen. Vuoden 2017 alusta Pöytyän seurakunta kattaa siis sekä Oripään että Pöytyän kunnat.

Seurakunnan jäsenmäärä oli vuoden 2015 lopulla 1&nbsp;178. ja sen palveluksessa oli 7–8 henkilöä. Syksystä 2014 alkaen seurakunnan vt. kirkkoherrana toimi Irina Kaukinen, joka siirtyi vuoden 2016 alussa Punkalaitumen seurakunnan kirkkoherraksi. Oripään seurakunnan vt. kirkkoherraksi valittiin 1. tammikuuta 2016 lukien Pöytyän seurakuntapastori Petri Thurén.

Oripään kirkko on suunniteltu Charles Bassin johdolla Intendentinkonttorissa. Seurakuntatalo ja kirkkoherranvirasto sijaitsevat kirkon ja Oripään keskustan puolivälissä kantatie 41:n itäpuolella, kirkko on kantatien länsipuolella.
__NOTOC__
## Seurakuntaliitos
Oripään ja Pöytyän seurakunnat aloittivat vuonna 2015 yhdistymisneuvottelut.. Alkuvuodesta 2016 valmistunut aiesopimus käsiteltiin molempien seurakuntien luottamuselimissä. Lopullisen päätöksen teki kirkkohallitus, joka kokouksessaan 7. kesäkuuta 2016 hyväksyi Oripään seurakunnan lakkauttamisen 31. joulukuuta 2016 ja liitoksen Pöytyän seurakuntaan sen kirkkoalueeksi 1. tammikuuta 2017 lukien. Yhdistymisen takia laajentuvassa Pöytyän seurakunnassa toimitettiin ylimääräiset seurakuntavaalit. Seurakuntaliitos oli vapaaehtoinen, eikä siihen liittynyt kuntaliitosta.

## Lähteet

## Aiheesta muualla
* Oripään kirkkoalueen sivut
Julián Arredondo

**Julián David Arredondo Moreno** (s. 30. heinäkuuta 1988 Ciudad Bolívar, Antioquia) on kolumbialainen maantiepyöräilijä. Hän aloitti ammattilaisuransa Team Nippo -joukkueessa 2012–2013, edusti Trek Factory Racing / Trek-Segafredoa 2014–2016 ja Nippo - Vini Fantinia viimeisellä ammattilaiskaudellaan 2017.

Arredondo voitti Italian ympäriajossa 2014 Rifugio Panarottan nousuun päättyneen 18. etapin sekä mäkikirikilpailun. 

## Saavutuksia

Lähteet: Cycling Archives, Cyclingbase, Pro Cycling Stats
;2006
:Maantieajon junioreiden Kolumbian-mestaruus
;2010
:GP Folignano, voitto
;2012
:Japanin ympäriajo, mäkikirikilpailun ja 3. etapin voitto
:Tour de Kumano, mäkikirikilpailun voitto
;2013
:Tour de Langkawi, kokonaiskilpailun ja 5. etapin voitto
:Tour de Kumano, kokonais- ja pistekilpailun sekä 2. etapin voitto
:UCI Asia Tour, voitto
;2014
:Tour de San Luis, 2. ja 6. etapin voitto
:Tirreno–Adriatico, kokonaiskilpailussa viides
:Italian ympäriajo, mäkikirikilpailun ja 18. etapin voitto, 5. etapilla kolmas

## Lähteet
Karen Autio

**Karen Autio** on kanadalainen, suomalaista sukujuurta oleva lastenkirjailija, joka on kirjoittanut trilogian Suomesta Kanadaan muuttaneen Mäen perheen vaiheista 1910-luvulla.

Karen Autio syntyi Fort Williamissa, Ontariossa ja varttui Thunder Bayn suomalaisseuduilla Kanadan Ontariossa ja asuu nykyisin maan länsirannikolla, Brittiläisen Kolumbian provinssin Kelownassa. Hän valmistui University of Waterloosta ja työskenteli ohjelmistosuunnittelijana kunnes jättäytyi vapaaksi kirjailijaksi.

Trilogian ensimmäisen osan *Second Watch* (Sonoris Press 2005) tarina kietoutuu vuonna 1914 tapahtuneeseen RMS Empress of Irelandin haaksirikkoon, jonka tuhannen hukkuneen joukossa oli 70 suomalaissiirtolaista, myös Aution sukulaisia. Päähenkilö on kymmenvuotias Saara Mäki. Tarinan jatko-osa *Saara’s Passage* julkaistiin 2008. Siinä tytön äiti on joutunut tuberkuloosisairaalaan, josta lähettää tyttärelleen kirjeitä. Trilogian päätösosa *Sabotage* ilmestyi 2013. Siinä Saara ja sanomalehtiä jakava pikkuveli Jussi seikkailevat ensimmäisen maailmansodan epäluuloisissa oloissa kotikaupungissaan Port Arthurissa.

## Teoksia
**Second Watch* (2005), 
**Saara’s Passage* (2008), 
**Sabotage* (2013), 

## Lähteet

## Aiheesta muualla
*Kirjailijan verkkosivusto
Suomennettu psykologinen kirjallisuus

**Suomennettu psykologinen kirjallisuus** alkaa 1800-luvulta. Etenkin Thiodolf Reinin *Sielutieteen oppikirja* vakiinnutti psykologian suomenkielistä käsitteistöä vuodesta 1884 alkaen. Teoksessa esiintyivät nykymuodossaan muun muassa sanat *tietoisuus*, *havainto*, *tarkkaavaisuus*, *mieliala*, *vietti* ja *vaisto*. 

Psykologia kehittyi 1900-luvun alussa nopeasti. August Forelin teoksen *Hermoston hoito ja henkinen terveys* esipuheessa tekijä tiivisti ajattelutavan muutoksen: ”Ihmisellä samoin kuin eläimillä ovat aivot sielun [mielen] elimenä. Vertaileva sielutiede [psykologia] on siten osa aivojen vertailevaa fysiologiaa. Tämän seikan tosin kieltää vanha skolastiikka metafyysillisine järjestelmineen.” (suom. Väinö Jokinen 1917) 

1970–1980-lukujen suomennoksia hallitsi kognitiivinen psykologia. Lähes jokaiselta psykologian alalta saatiin suomennettua perustietoteos. Huomattavia sarjoja olivat Weilin+Göösin Psykologia tänään -sarja sekä Sairaanhoitajien koulutussäätiön sarja. 

2000-luvulla suomennosten määrä on vähentynyt verrattuna kotimaisten tekijöiden kirjoittamiin teoksiin. Osasyy voi olla, että psykologian käytännön sovellukset saavat paljon huomiota ja suomalaiset kirjoittajat voivat ottaa huomioon paikalliset olosuhteet. Suomennoskirjallisuuden valtaosa koskee suppeita erikoisaloja. Suuret kustantajat ovat väistyneet alan oppikirjallisuuden julkaisijoina ja pienkustantajien ja järjestöjen rooli on kasvanut.

2000-luvulla on julkaistu melko paljon muistiin ja neurotieteisiin liittyvää kirjallisuutta, mikä on yhteydessä uusien aivojen kuvantamismenetelmien avulla saatuun tietoon. Useimpien suomennosten takana on Kimmo Pietiläinen ja Terra Cognita -kustantamo. 

Anne-Maria Latikka kirjoittaa *Suomennetun tietokirjallisuuden historiassa* (SKS 2013), kuinka keskeisten teosten jääminen suomentamatta vie suomalaiselta lukijalta mahdollisuuden tutustua ajatuksiin omalla äidinkielellään. ”Näin lukija jää vaille tarkkaan pohdittuja ajatusprosesseja, joita teoreetikot tarjoavat. Parhaimmillaan klassikot kun eivät paljasta ainoastaan mitä ajatellaan, vaan sen, miten ajatellaan.” 

## Lähteet
* Latikka, Anne-Maria: Psykologinen kirjallisuus. Teoksessa 

### Viitteet
Henry Flood

**Henry Flood** (1732 – 2. joulukuuta 1791 Farmley, Kilkennyn kreivikunta) oli irlantilainen poliitikko, joka kamppaili Irlannin parlamentin itsenäisyyden lisäämiseksi.

Henry Flood oli ylituomari Warden Floodin avioton poika. Hänet valittiin Irlannin parlamenttiin vuonna 1759. Tuolloin elettiin muutosvaihetta, jolloin Irlannin parlamenttia hallinnut Irlannin protestanttinen vähemmistö alkoi turhautua siihen, että Irlantia koskeva lainsäädäntövalta oli Englannin parlamentilla. Taitavana puhujana Flood kohosi Irlannin parlamentin sisälle muodostuneen uudistuksia vaatineen pienen oppositioryhmän johtajaksi. Heidän ensimmäinen voittonsa oli vuonna 1768 säädetty laki, joka määräsi järjestämään parlamenttivaalit säännöllisesti kahdeksan vuoden välein, kun sitä ennen uusi parlamentti oli valittu vain Englannin hallitsijan vaihtuessa. Floodin ryhmä sai aikaiseksi myös varojen myöntämistä Irlannin brittihallinnolle koskeneiden budjettiesitysten hylkäämisen parlamentissa vuosina 1769 ja 1771.

Floodin päätavoitteena oli saavuttaa Irlannin parlamentille itsenäinen lainsäädäntövalta. Hän joutui tilapäisesti luopumaan tämän kamppailun johdosta vuonna 1775, jolloin hänet nimitettiin Irlannin lordiluutnantti lordi Harcourtin hallinnon apulaisvarainhoitajaksi. Parlamentin niin sanotun patrioottiryhmän johtoon nousi tämän jälkeen Henry Grattan, joka syytti Floodia brittien lahjomaksi. Kun Amerikan vallankumous lisäsi Irlannin patrioottiliikkeen suosiota, Flood palasi vanhaan ryhmäänsä vuonna 1779. Kaksi vuotta myöhemmin hänet erotettiin Irlannin hallituksesta. Flood tuki Grattania tämän painostaessa Englannin hallituksen vapauttamaan Irlannin kaupan vuonna 1779 sekä antamaan Irlannin parlamentille oikeuden itsenäiseen lainsäädäntöön vuonna 1782. Sen jälkeen Flood haastoi Grattanin, joka hänen mielestään ei jatkanut tarpeeksi pitkälle. Flood teki lakialoitteen, jonka mukaan Englannin parlamentin tulisi luopua pysyvästi kaikista oikeuksista säätää lakeja Irlannille. Ehdotus hylättiin vuonna 1784, mikä romahdutti uudelleen Floodin suosion. Flood valittiin vuonna 1783 samanaikaisesti myös Englannin parlamenttiin, jossa hän ei kuitenkaan saavuttanut samanlaista vaikutusvaltaa kuin Irlannin parlamentissa. Hän vetäytyi eläkkeelle vuonna 1790.

## Lähteet
Al-Mahallah

**Al-Mahallah Tripoli** () on libyalainen jalkapalloseura, joka perustettiin vuonna 1977. Se on voittanut kahdesti Libyan mestaruuden vuosina 1998 ja 1999. Seuran kotistadion on GMR Stadium, joka sijaitsee Tripolissa.

Seuran mestaruusvuosien jälkeen se putosi kauden 2001/2002 päätteeksi Libyan 1. divisioonaan ja sieltä lopulta Libyan 3. divisioonaan. Kaudella 2006/2007 seura nousi takaisin 1. divisioonaan.

## Saavutukset
*Libyan mestaruus (2): 1998, 1999
*Libyan supercup: 1998

## Lähteet
Non-stop!

**Non-stop!** on Mika Sundqvistin vuonna 1979 ilmestynyt toinen studioalbumi. Se on Sundqvistin ensimmäinen albumi, jolla esiintyi lyhytikäiseksi jäänyt Non-stop-yhtye. Albumin tunnetuin kappale lienee ”Moottoripyörä on moottoripyörä”, joka ilmestyi myös samannimisellä albumilla vuotta myöhemmin.

## Kappaleet
Kaikki kappaleet kirjoittanut Mika Sundqvist, ellei toisin mainita.

**A-puoli**

# Tangoo tangoo – 03:03
# Päivä kerrallaan – 02:43
# Soitellaan – 02:44
# Henkipatto – 02:50 (säv. Non-Stop -yhtye, san. ja sov. Sundqvist)
# Muumioiden Rock and Roll – 03:37
# Njuu jork citi beibi – 03:46
# Kuollut rakkaus – 03:03

**B-puoli**

#  Intiaanit tanssii – 02:58
# Rakkautta maailmaan – 03:00 (sov. Jussi Viitanen)
# Sanoit Merci Cherie – 03:03
# Pelkkää piimää vain – 02:34
# Moottoripyörä on moottoripyörä – 03:27
# Yön painajainen – 03:39
# Hyvästi jää – 03:05

## Kokoonpano

* Mika Sundqvist – laulu, basso, kitara
* Juhani Ruponen – kitara, banjo
* Tapani Mäenpää – kitara, basso, mandoliini, sitar, kosketinsoittimet
* Seppo Tammilehto – rummut, perkussiot, taustalaulu

**Vierailevat muusikot**

* Eila Korhonen – taustalaulu
* Jussi Viitanen – kosketinsoittimet, oboe
* Lucjan Czaplicki – harmonikka, klarinetti, huilu, piano
* Heikki Silvennoinen – kitara

## Lähteet
Sukkapuikkokapina

**Sukkapuikkokapina** on punkyhtye Juustopäiden esikoisalbumi, joka julkaistiin vuonna 1995 levymerkillä Mercury/Polygram.
## Kappaleet

## Kokoonpano
* Hade – bassokitara, laulu
* Jani – rummut, laulu
* Teemu – kitara

### Muut tekijät
* Kari Pesonen – tuottaja
* Juha Heininen – äänittäjä, miksaaja
* Risto Hemmi – äänittäjä, miksaaja
* Pentti Hokkanen – valokuvat

## Aiheesta muualla
* Sukkapuikkokapina discogs.com -sivustolla
Susan Kare

**Susan Kare** (s. 1954 Ithaca, New York, Yhdysvallat) on yhdysvaltalainen graafinen suunnittelija ja kuvataiteilija, joka on tullut tunnetuksi Applelle ja muille ohjelmistoyrityksille suunnittelemistaan minimalistisista kuvakkeista. Kuvakkeiden ja kirjasintyyppien lisäksi hän on tehnyt yrityksille imago- ja tuotesuunnittelua. Applen ohella hänen tunnetuimpia asiakkaitaan ovat olleet Microsoft, Facebook ja New Yorkin Museum of Modern Art.

Hän elää nykyisin Kaliforniassa kolmen poikansa kanssa ja harrastaa aktiivisesti hiihtoa ja lainelautailua.

## Nuoruus
Kare syntyi New Yorkin Ithacassa ja varttui Pennsylvanian Lower Merionissa, jossa hän kävi Harriton High Schoolia. Hänen isänsä Morley Richard Kare työskenteli aistifysiologian professorina Pennsylvanian yliopistossa ja oli erikoistunut haju- ja makuaistin tutkimukseen.

Kare valmistui kuvataiteen koulutusohjelmasta Mount Holyoke Collegesta 1975 ja suoritti kuvataiteen tohtorin tutkinnon New Yorkin yliopistossa 1978. Seuraavana vuonna hän muutti San Franciscoon saatuaan paikan näyttelykuraattorin assistenttina Fine Arts Museums of San Franciscossa. Työskenneltyään museossa kaksi vuotta hän ryhtyi freelancesuunnittelijaksi.

## Ura tietotekniikkayhtiöiden palveluksessa

Vuonna 1982 Kare sai puhelinsoiton entiseltä koulutoveriltaan Andy Hertzfeldilta, joka pyysi häntä työskentelemään Apple Computerin palveluksessa Cupertinossa. Applella hän suunnitteli kuvakkeita, kirjasintyyppejä ja käyttöliittymäelementtejä alkuperäisen Macintoshin graafista käyttöliittymää varten. Pian Macintoshin julkistuksen jälkeen hänet ylennettiin Applen taiteelliseksi johtajaksi.

Vuonna 1986 Kare siirtyi Steve Jobsin perässä tietotekniikkayhtiö NeXTin taiteelliseksi johtajaksi. Työskennellessään NeXTillä hän kuitenkin oivalsi kaipaavansa kuvakkeiden suunnittelua ja päätti perustaa oman suunnittelutoimiston San Franciscoon. Yritys on yhä toiminnassa ja keskittyy graafisten käyttöliittymien suunnitteluun. Kare on kertonut ihailevansa suuresti edesmennyttä yhdysvaltalaista graafista suunnittelijaa Paul Randia, jonka palkkasi aikoinaan suunnittelemaan logon NeXTille.

## Lähteet
Levä-Sorsua

**Levä-Sorsua** on Kiiminkijoen vesistöalueeseen kuuluva pieni järvi tai lampi Utajärven kunnan pohjoisosassa Juorkunassa Pohjois-Pohjanmaalla. Järvi sijaitsee Juorkunan ja Ylikiimingin välisen Hillatien varrella, vajaan viiden kilometrin päässä Hillatien ja Olvasjärventien risteyksestä länteen. Levä-Sorsua laskee yhdysojan kautta Kivi-Sorsuaan, josta on yhteys Yliojaa myöten Saari-Sorsuaan ja edelleen Sorsuanojan kautta Nuorittajokeen. Järvessä on pieni saari ja sen rannat ovat pahasti soistuneet. Koillisen puolella on kuitenkin Keinäsen saunamaa -niminen kangas, jossa on aikanaan sijainnut tervahauta.

## Lähteet
Thomas Moore

**Thomas Moore** (28. toukokuuta 1779 – 25. helmikuuta 1852) oli irlantilainen runoilija ja lauluntekijä.

Mooren tunnetuin laulu on isänmaallinen ”Minstrel Boy”. Hän sovitti tekstin irlantilaiseen kansansävelmään, ja siitä tuli suosittu etenkin Irlannista Yhdysvaltoihin muuttaneiden siirtolaisten keskuudessa.

Moore opiskeli Trinity Collegessa Dublinissa ja tutustui siellä kapinallisiin. Itse hän ei osallistunut protesteihin brittihallintoa vastaan muuten kuin isänmaallisuutta lietsovilla kirjoituksillaan.

Myös Mooren vuonna 1805 julkaisema laulu ”Last Rose of Summer” on muodostunut ikivihreäksi, ja sen ovat levyttäneet Celtic Woman, Deanna Durbin, Maureen Hegarty, Clannad ja The Fureys. Saukin suomennoksen "Kesän viimeinen ruusu" on levyttänyt Marjatta Leppänen.

## Lähteet

## Aiheesta muualla
Syöpäsäätiö

**Syöpäsäätiö** on perustettu vuonna 1948, ja osa Syöpäjärjestöjä. Säätiö kerää varoja Syöpäjärjestöjen tavoitteiden ja toiminnan edistämiseen: kotimaiseen syöpätutkimukseen, syöpään sairastuneiden ja heidän läheistensä neuvontapalveluihin, sekä ennaltaehkäisyyn ja varhaiseen toteamiseen. Syöpäsäätiö toimii lahjoitusvaroin, yksityishenkilöiden ja organisaatioiden tuki mahdollistaa Syöpäsäätiön työn. Lahjoittajiensa avulla Syöpäsäätiö on suurin yksityinen syöpätutkimuksen rahoittaja Suomessa. Syöpäsäätiön pääsihteeri on Juha Pekka Turunen. Säätiön tunnetuin keräys on vuosittain lokakuussa järjestettävä Roosa nauha -keräys. 

## Syöpätutkimus

Lahjoitusvaroilla tuetaan sekä perus- että kliinistä syöpätutkimusta. Syöpäsäätiö on viime vuosina rahoittanut tutkimusapurahojen kautta mm. syövän täsmähoidon kehittämistä, aivokasvainten kuvantamisen ja geenihoidon tutkimusta sekä kasvainten genetiikan selvittämistä.

Syöpäsäätiön työ on ollut monelle korvaamatonta, sillä syöpätutkimuksen avulla on voitu kehittää syövän diagnostiikkaa ja hoitomuotoja. Syöpäsäätiö on ollut mukana vaikuttamassa siihen, että yhä useampi voittaa vaikean sairauden: kun Syöpäsäätiön toiminnan alussa vain kolmannes sairastuneista voitiin parantaa, nyt jo kaksi kolmesta paranee. Syöpäsäätiö on lahjoittajiensa avulla vaikuttanut tähän tulokseen. 

## Neuvonta ja tuki

Lahjoitusvaroilla Syöpäsäätiö ylläpitää myös Syöpäjärjestöjen valtakunnallista ja maksutonta neuvontapuhelinta, joka tarjoaa tukea ja tietoa potilaille ja heidän läheisilleen. Neuvontapalvelun tavoitteena on varmistaa, ettei kukaan jäisi yksin sairauden kanssa. Henkilökohtaista neuvontaa antavat syöpään erikoistuneet terveydenhuollon ammattilaiset suomeksi ja ruotsiksi. Neuvontapalvelussa työskentelee viisi neuvontahoitajaa. Neuvontahoitajien kanssa voi keskustella puhelimitse, sähköpostitse, chatissa (kahdenkeskinen verkkoneuvonta) tai HUS:n Syöpätautien klinikalla Helsingissä. Lisätietoa neuvontapalvelusta löytyy osoitteessa www.neuvontahoitaja.fi. Valtakunnallisen neuvontapalvelun lisäksi neuvontaa tarjoavat Syöpäjärjestöjen jäsenyhdistykset eri puolella maata.

## Lähteet
* http://www.syopasaatio.fi Syöpäsäätiö
Elektrosyklinen reaktio

**Elektrosyklinen reaktio** on perisyklinen kemiallinen reaktio, jossa joko muodostuu tai avautuu rengasrakenne. Reaktio tapahtuu konjugoituneen π-elektronisysteemin päiden välille ja reaktiossa joko muodostuu uusi σ-sidos π-sidoksen katketessa (renkaan sulkeutuminen) tai katkeaa σ-sidos uuden π-sidoksen muodostuessa (renkaan avautuminen). Elektrosykliset reaktiot ovat synteettisesti käyttökelpoisia niiden selektiivisyyden vuoksi ja myös luonnossa esiintyy useita elektrosyklisiä reaktioita.

## Mekanismi
Elektrosykliset reaktiot voivat olla joko lämmön aikaansaamia eli termisiä reaktioita tai valon aiheuttamia fotokemiallisia reaktioita. Termisissä reaktioissa orbitaalit ovat perustilassaan ja fotokemiallisissa reaktioissa virittyneinä, mutta molemmissa tapauksissa reaktion tapahtumisen kannalta on tärkeää, että p-orbitaalien peitto on hyvä. Elektrosykliset reaktiot tapahtuvat muiden perisyklisten reaktioiden tavoin rengasrakenteisen siirtymätilan kautta.

### Myötä- ja vastakiertoisuus

Elektrosyklisissä reaktiossa sopivan orbitaalien peiton vuoksi konjugoituneen systeemin päiden sidokset pyörivät. Mikäli pyöriminen tapahtuu molemmissa päissä samaan suuntaan kutsutaan elektrosyklistä reaktiota myötäkiertoiseksi tai antarafasiaaliseksi ja mikäli pyörimissuunnat ovat vastakkaiset on kyseessä vastakiertoinen eli suprafasiaalinen reaktio.

Reaktion myötä- tai vastakiertoisuus riippuu reaktion lähtöaineesta ja siitä suoritetaanko reaktio termisenä vai fotokemiallisena. Jos molekyylissä olevien п-elektronien määrä on 4n, missä n on positiivinen kokonaisluku ovat termiset elektrosykliset reaktiot myötäkiertoisia ja fotokemialliset elektrosykliset reaktiot vastakertoisia. Piielektronien lukumäärä yhdisteessä voi olla myös 4n+2. Tällöin terminen reaktio on vastakiertoinen ja fotokemiallinen reaktio on myötäkiertoinen.

## Elektrosykliset reaktiot luonnossa
Luonnossa tapahtuu useita elektrosyklisiä reaktioita. Monet syklobuteenijohdannaiset, sykloheksadieenijohdannaiset, terpeenit, terpenoidit ja tyydyttymättömiä heterosyklisiä ryhmiä sisältävien molekyylien biosynteesit sisältävät elektrosyklisiä reaktioita. Esimerkiksi ihmisen iholla muodostuu auringonvalon vaikutuksesta 7-dehydrokolesterolista ja ergosterolista D2- ja D3-vitamiinien esiasteita fotokemiallisella myötäkiertoisella elektrosyklisellä renkaanavautumisreaktiolla.
:

## Lähteet
Afrodite, dea dell’amore

**Afrodite, dea dell’amore** (”Afrodite, rakkauden jumalatar”) on vuonna 1958 valmistunut italialainen elokuva. Lajityypiltään historia-aiheista peplumia edustavan elokuvan on ohjannut Mario Bonnard. Sen pääosia esittävät Isabelle Corey, Antonio De Teffé, Irène Tunc ja Ivo Garrani.

## Juoni
Eletään vuotta 67 aaj. Korintin käskynhaltija Antigonus ryhtyy keisari Neroa miellyttääkseen rakentamaan kanavaa Korintin kannaksen läpi. Rakennustyötä varten hän nostaa veroja ja lisää kansan kärsimyksiä. Antigonus suunnittelee myös suurta temppeliä, jonka Afrodite-patsasta tekemään kutsutaan kuuluisa kuvanveistäjä Demetrius. Tämä ottaa mallikseen kunnianhimoisen orjan Dialan, joka rakastuu kuvanveistäjään ja viettelee samaan aikaan myös Antigonoksen. Demetrius puolestaan rakastuu toiseen orjatyttöön Lernaan, joka on harras kristitty. Ruton uhatessa kaupunkia Antigonus syyttää kristittyjä ja määrää heidät teloitettavaksi. Lernan mukana vankilaan joutuu myös Demetrius, joka kääntyy kristinuskoon. Rooman armeija puuttuu tapahtumiin ja rakastavaiset saavat toisensa.

## Näyttelijät

## Tuotanto
*Afrodite, dea dell’amore* on kuvattu Schermiscope-laajakangastekniikalla Ferraniacolor-väreissä Incir De Paolisin studiolla Roomassa. Se on aiheeltaan samankaltainen kuin Giorgio Rivaltan aiemmin valmistunut *[[Afrodite, rakkauden jumalatar]]* (*La venere di Cheronea*, 1957), jossa kuvanveistäjä myös etsii mallia Afrodite-patsaalleen.

Elokuva on melko isolla budjetilla tehty pukudraama, joka perustuu lähinnä dialogiin ja sisältää vain vähän toimintaa. Sen valttina on nimekäs näyttelijäkaarti, josta erottuvat erityisesti psykologisesti kompleksia roistoa esittävä Ivo Garrani sekä seksikäs vuoden 1954 Miss Ranska Irène Tunc. Muita tunnettuja nimiä ovat apuohjaajina toimineet Sergio Leone ja Romolo Guerrieri. Elokuvan uskonnolliset ainekset vaikuttavat päälleliimatuilta.

## DVD-julkaisut
*Afrodite, dea dell’amore* on saatavilla laadultaan erinomaisena ranskalaisen DVD:nä, joka sisältää myös italiankielisen ääniraidan. Pahasti leikelty yhdysvaltalainen tv-kopio on teknisestikin surkea.

## Lähteet

## Aiheesta muualla
*
Marano sul Panaro

**Marano sul Panaro** on kunta Pohjois-Italiassa olevassa Modenan maakunnassa Emilia-Romagnan alueella. Matkaa maakunnan pääkaupunkiin Modenaan on 27 kilometriä. Kunnan läpi virtaa Panarojoki. Maatalous on kunnan tärkein elinkeino, mutta siellä on myös teollisuutta. 

## Historia
Ensimmäiset kirjalliset merkinnät linnan ympärille rakennetusta kylästä ovat 1100-luvulta. Marano kuului vuorotellen Modena ja Bolognan hallintaan. Vuonna 1326 paavin joukot valtasivat Maranon, ja siitä tuli osa Kirkkovaltiota. Tämän jälkeen Maranossa ovat pitäneet valtaa Esten, Viscontin, Rangonin ja Pio di Carpin suvut. Itsenäinen kunta Maranosta tuli vuonna 1860. 

## Nähtävyyksiä
Maranossa sijaitsee Sassi di Roccamalatina puisto (*Parco regionale dei Sassi di Roccamalatina*), jonka kolmihuippuisen kallion päällä pesii muuttohaukkoja. 

## Lähteet
Nwankwo Obiora

**Nwankwo Emeka Obiora** (s. 12. heinäkuuta 1991 Kaduna, Nigeria) on nigerialainen jalkapalloilija. Hänen pelipaikkansa on puolustava keskikenttäpelaaja. Obiora on edustanut Espanjan Segunda Divisiónissa pelaavaa Córdobaa vuodesta 2014 alkaen.

Obiora on edustanut ammattilaisurallaan myös italialaisia Internazionalea (2010–2011), Parmaa (2011–2013), Gubbiota (laina 2012) ja Padovaa (laina 2012–2013) sekä romanialaista Clujia (laina 2013, 2013–2014).

Obiora on pelannut Nigerian maajoukkueessa kahdeksan A-maaottelua. Hän voitti Afrikan mestaruuden 2013.

## Lähteet
Black Widow

**Black Widow** voi tarkoittaa ainakin seuraavia:

* Black Widow, brittiläinen yhtye
** *[[Black Widow (Black Widow’n albumi)|Black Widow]]*, yhtyeen albumi vuodelta 1971
* Black Widow Records, levy-yhtiö
* Musta Leski (engl. Black Widow), Marvel-kustantamon sarjakuvahahmo
* *[[Black Widow (In This Momentin albumi)|Black Widow]]*, In This Moment -yhtyeen albumi vuodelta 2014
* ”Black Widow”, Iggy Azalean musiikkikappale
* *[[Musta hämähäkki]]* (engl. *The Black Widow*), elokuva vuodelta 1947
* *[[Musta leski (vuoden 1951 elokuva)|Musta leski]]* (engl. *Black Widow*), elokuva vuodelta 1951
* *[[Hämähäkin verkossa]]* (engl. *Black Widow*), elokuva vuodelta 1954
* *[[Musta leski (vuoden 1987 elokuva)|Musta leski]]* (engl. *Black Widow*), elokuva vuodelta 1987
* *[[Black Widow (vuoden 2005 elokuva)|Black Widow]]*, alkuperäiseltä nimeltään *[[Before It Had a Name]]*, elokuva vuodelta 2005
* *[[Black Widow (vuoden 2022 elokuva)|Black Widow]]*, Marvel Studiosin elokuva vuodelta 2021.
* ”Black Widow”, Children of Bodomin musiikkikappale vuodelta 1999

## Katso myös
* Musta leski
Amateur World Series 1982

**Amateur World Series** oli maajoukkueiden välinen baseball turnaus, myöhemmältä nimeltään **World Cup**, josta käytettiin myös nimitystä Baseballin maailmanmestaruuskilpailut. Vuonna 1982 kilpailu käytiin Etelä-Koreassa 4. - 13. syyskuuta välisenä aikana. Joukkueita turnaukseen osallistui 10, kun Kuuba ja Kolumbia jäivät siitä pois.

Voittojen ollessa tasan ratkaisee keskinäiset ottelut järjestyksen.

## Lähteet
* projectcobb
Herkules ja rakkauden kuningatar

**Herkules ja rakkauden kuningatar** (, , ”Herkuleen rakkaudet”) on vuonna 1960 valmistunut italialais-ranskalainen seikkailuelokuva. Tyylilajiltaan mytologia-aiheista peplumia edustavan elokuvan on ohjannut Carlo Ludovico Bragaglia. Sen pääosia esittävät yhdysvaltalainen Jayne Mansfield ja tämän kehonrakentaja-aviomies Mickey Hargitay.

## Juoni
Herkules lähtee Oikhaliaan kostaakseen hänen vaimonsa murhanneelle kuningas Eurytokselle. Kuningas on sillä välin surmattu, mutta hänen tyttärensä kuningatar Deianeira tarjoutuu Herkuleen uhriksi. Herkules luopuu kostosta ja rakastuu Deianeiraan. Kuningattaren vallanhimoinen neuvonantaja Likos murhauttaa Deianeiran kihlatun Akheloon ja syyttää murhasta Herkulesta. Herkules lähtee etsimään murhaajaa, surmaa Lernan hydran, mutta joutuu haavoittuneena amatsonien vangiksi. Amatsonien kuningatar Hippolyte viettelee Herkuleen Deianeiraksi naamioituneena. Hippolyte aikoo muuttaa Herkuleen muiden rakastajiensa tavoin kivettyneeksi puuksi, mutta amatsoni Nemea auttaa hänet pakoon. Herkules palaa Oikhaliaan, jossa Likos on kaapannut vallan ja vanginnut Deianeiran. Herkuleen johtama kansa nousee kapinaan, mutta Likos pakenee Deianeira panttivankinaan. Herkules pelastaa Deianeiran ja he palaavat yhdessä Oikhaliaan.

## Näyttelijät

## Tuotanto
*Herkules ja rakkauden kuningatar* on kuvattu Cinemascope-laajakangastekniikalla Technicolor-väreissä Rooman Cinecittàssa. Ulkokuvissa näkyvät Tor Caldaran maisemat, Monte Gelaton vesiputous ja Roomalaisen sivilisaation museo Rooman EUR:n kaupunginosassa.

Suuren ennakkokohun saattelema elokuva on värikäs peplum-kliseiden kokoelma, jonka camp- ja kitsch-arvot ovat poikkeuksellisen korkeat. Se tarjoaa runsaasti materiaalia myös tyylilajille ominaisten teemojen tarkasteluun. Hargitay on Herkuleena ilmeetön ja kömpelö ja hänen povipommina tunnettu vaimonsakin esittää lähinnä vain itseään. Tarinan mukaan Mansfield teki elokuvan Italiassa, koska Hollywoodin studiot kieltäytyivät antamasta pariskunnalle rooleja samoissa filmeissä.

*Herkuleen ja rakkauden kuningattaren* visuaalinen kohokohta on surrealistinen puiksi muutettujen miesten metsä. Naurettavan kolmipäisen hydran rakentamiseen osallistui nuori Carlo Rambaldi. Elokuva muistetaan myös Moira Orfein peplum-debyyttinä.

## Vastaanotto
Elokuva sai Italiassa melko vaisun vastaanoton, ja vuoden 1961 loppuun mennessä se oli kerännyt vain 381 miljoonan liiran kassatulot. Vuoteen 1964 mennessä tuotto oli noussut lähes 550 miljoonaan liiraan. Ranskassa *Herkuleen ja rakkauden kuningattaren* näki yli 1,3 miljoonaa katsojaa. Vaikka elokuva oli alun perin tarkoitettu erityisesti Yhdysvaltojen markkinoille, se julkaistiin siellä vasta kuuden vuoden kuluttua valmistumisestaan.

## Lähteet

## Aiheesta muualla
* 
*
Hanbok

**Hanbok** (, Pohjois-Koreassa *joseon-ot* (조선옷)) on korealainen kansallispuku. Se oli arkivaate vielä 1900-luvun alussa, mutta nykyisin useimmat korealaiset käyttävät hanbokia vain juhlapäivinä kuten häissä, hautajaisissa ja syntymäpäivänä. Joissakin maaseudun kylissä saattaa nähdä hanbokeja arkivaatteinakin.

Arkivaatteet olivat aikoinaan yleensä valkoisia, mutta hanbokit värjättiin syvillä luonnonväreillä. Perinteinen materiaali on silkki, mutta kesäkäyttöön hanbokeja on tehty myös hampusta ja ramista, kun taas talvikäytössä on brokadia ja satiinia.

Yleinen linja on alaspäin leviävä: puku istuu tiukasti ylävartalosta mutta leviää kohti maata ja peittää alavartalon yksityiskohdat.  Alkuperäinen naisten hanbok koostui seitsemästä kerroksesta alusvaatteita, mutta nykyisin käytetään tavallisten alusvaatteiden päällä vain *jeogori*-nimistä paitaa ja hametta. Miehellä on housut ja *jeogori*, ja niiden päällä mahdollisesti *magoja*-välitakki ja *durumagi*-päällystakki.


Kuva:Gyeonbokgung-March-01.jpg|Kuninkaallinen henkivartiokaarti marssii hanbokeissaan.
Kuva:Korean.Music-Parade-01.jpg|Muusikoilla on hanbok paraativaatteenaan.
Kuva:Koreans_oldest_pic_group.jpg|Vuodelta 1863
Kuva:Kyunghwa girls dressed in Hanbok.JPG|Koulutyttöjä


## Lähteet

## Aiheesta muualla
Antratsyt

**Antratsyt** (, ) on kaupunki Luhanskin alueen eteläosissa Itä-Ukrainassa, 77 kilometriä Luhanskista eteläkaakkoon. Kaupungin kautta kulkee Kiovasta Harkovan kautta Venäjän Rostovin alueen rajalle johtava tärkeä M03-valtatie, jota pitkin valtakunnan rajalle on 62 kilometriä. Linnuntietä Venäjän raja sijaitsee noin 27 kilometriä etelään.

Seudulle perustettiin hiilikaivos vuonna 1904, mutta asutusta siellä oli ainakin 1800-luvun jälkipuoliskolla. Seudun hiilikaivoksista on louhittu paljon lämpöarvoltaan rikasta antrasiittiia. Kaupunki sai nykyisen nimensä vuonna 1962. Tätä ennen vuonna 1938 usean kaivostaajaman yhteenliittymänä syntynyt kaupunki tunnettiin nimellä *Bokovo-Antratsyt* ().

Vuonna 2013 siellä asui runsas 54&nbsp;640  asukasta. Antrazytin kaupunkipiirin (77&nbsp;862 as.) alueeseen kuuluu myös kuusi kaupunkityyppistä taajamaa ja maaseutukylien asukkaita. Antrazytin kaupunki toimii myös kaupunkipiiriä ympäröivän Antratsytin piirin (31&nbsp;044 as.) hallintokeskuksena.

Ainakin toukokuussa 2014 seudulla oli Ukrainan hallitusvaltaa vastustavia separatisteja. Heinäkuun lopulla joidenkin näistä Luhanskin kansantasavallaksi itseään kutsuman separatistisen liittymän terroristiryhmittymistä kerrottiin pyrkivän linnoittautumaan Antrasytin kaupunkiin ja sen ympäristöön.

## Lähteet

## Aiheesta muualla
Tropico 5

**Tropico 5** on Haemimont Gamesin kehittämä ja Kalypso Median julkaisema kaupunginrakennus- ja simulaatiopeli. Peli on julkaistu vuonna . 

Peli kuuluu *[[Tropico (pelisarja)|Tropico]]*-pelisarjaan ja pelissä on ensimmäistä kertaa pelisarjassa mukana moninpelimahdollisuudet.

## Vastaanotto
Metacritic-kerääsivustolla pelillä on 75/100 pistettä.

## Lähteet

## Aiheesta muualla
* 
* http://www.tropico5.com/us/
Topos

**Topos** () "paikka", monikossa *topoi*; *tópos koinós*, yhteinen paikka.) tarkoittaa retoriikassa ja kirjallisuudessa asian ilmaisemista tai luomista käyttäen ennalta yleiseksi ymmärrettyjä tai hyväksyttyjä keinoja ja tapoja. Topos lähenee käsitteellisesti toista käsitettä, kliseetä, mutta ilman toistamisen tai kopionnin luomaa negatiivista latausta.

Topostutkija Ernst Robert Curtiuksen mukaan topokset ovat "temaattisista tyylillisiin ulottuvia kaavamaistuneita elementtejä, jotka välittyvät kirjallisissa perinteissä ja muodostavat niiden rakennusmateriaalin".

Topos voidaan kääntää "keskustelun aiheeksi", "väittelyn linjaksi" tai "yhteiseksi (jaetuksi) paikaksi". Curtius laajensi käsitettä tutkimalla topoksia yhteisinä paikkoina, joita ovat esimerkiksi perinteisestä materiaalista tehdyt uudet tulkinnat, erityisesti standardisoituneet miljöökuvaukset, mutta hän ulotti tutkimuksensa lähes jokaiseen kirjallisuuden meemiin. Esimerkiksi antiikin klassisen taruston tavasta tappaa päähenkilönsä on olemassa yleinen käsitys, topos "kaikkien tulee kuolla", jota Curtius pitää tavallaan lohdullisena kerrontana, koska usein kun henkilö kohtaa kuolemansa hän pysähtyy reflektoimaan, että jopa historian suurmiehetkin ovat kuolleet. Hieman erilaisena topoksena Curtius pitää luonnon (taivas, meret, eläimet jne.) kutsumista tai manaamista paikalle erilaisten kerronnallisten tarkoitusperien vuoksi, kuten todistamaan valan vannomista, iloitsemista ja jumalan ylistämistä tai jakamaan päähenkilön surun.

Esimerkki populäärikirjallisuuden topoksesta on Edgar Rice Burroughsin Tarzan-kirjojen tarinoiden kuvaama 1900-luvun alun eksoottinen, alkukantainen ja vielä osittain tuntematon Afrikka, josta muodostuu yhteinen maantieteellinen ja kulttuurillinen paikka, johon kirjailija ja Tarzan-tarinoiden lukijat palasivat aina uuden romaanin ilmestyessä. Burroughs käytti länsimaissa vallinnutta eksotisoitunutta ja myyttistä käsitystä "pimeästä mantereesta" luodessaan Tarzan-kirjojen Afrikkaa, sillä hän ei koskaan itse käynyt Afrikassa. 

## Kirjallisuutta
*
Nexus 5

**Nexus 5** on Android-käyttöjärjestelmällä toimiva Nexus-sarjan viides älypuhelin, jonka ovat valmistaneet Google ja LG. Se julkaistiin 31. lokakuuta 2013 Googlen Play -kaupassa.  Suomen markkinoille puhelin saapui 19. maaliskuuta 2014.  Nexus 5 oli ilmestyessään älypuhelinten kärkeä Snapdragon 800 -prosessorilla, uusimmalla Androidilla ja viiden tuuman Full HD -näytöllä.

Nexus 5:n käyttöjärjestelmä on puhdas Android-käyttöjärjestelmä, eli puhelimen valmistaja LG ei ole tuonut siihen omia lisäyksiään tai muutoksiaan. Puhelin ei kuitenkaan tule saamaan enää päivityksenä Android 7.0 -käyttöjärjestelmää, joka julkaistiin 22.8.2016 .

## Kritiikki
Nexus 5 on saanut kritiikkiä kaiuttimen heikosta äänenvoimakkuudesta, huonosta värinätoiminnosta sekä muistikorttipaikan puutteesta. Toisaalta sitä on taas kehuttu sulavasta käyttäjäkokemuksesta ja käyttöä kestävästä polykarbonaattirakenteesta, sisäänrakennetusta langattomasta laturista, laadukkaasta näytöstä ja Suomen yleisen tason huomioon ottaen edullisesta hinnasta. Puhelimen 16 gigatavun version hinta ilmestymishetkellä oli Yhdysvalloissa 299 dollaria, mutta hintaa nostettiin myöhemmin 349 dollariin. 

## Lähteet

## Aiheesta muualla
* Virallinen sivusto
Kari Lepistö

**Kari Erkki Lepistö** (1. helmikuuta 1946 Kalanti – 31. elokuuta 2007 Helsinki) oli suomalainen vaate- ja pukusuunnittelija, joka tunnettiin erityisesti rohkeista ja laadukkaista nahkavaatteistaan sekä monista teatteripuvustuksistaan, alkaen Tampereen Popteatterin Hair-musikaalista 1969.

Vaatetusalan yrittäjäperheessä kasvanut Kari Lepistö sai läpimurtonsa voittamalla vuonna 1968 nuorille valmisvaatesuunnittelijoille tarkoitetun Euro Fashion -kilpailun Lontoossa vain 22-vuotiaana, minkä jälkeen muun muassa Finnair käytti häntä uuden New Yorkin reittinsä lentohenkilökunnan avaruuslentovaikutteisten pukujen suunnittelijana. Hän suunnitteli mallistoja muun muassa Pukevalle ja Finn-Flarelle kunnes perusti veljensä Lassen kanssa 1975 LD Leatherin, joka toimi vuoteen 2000 saakka. Samoihin aikoihin oli lopetettava muukin Lepistön perheen sotien jälkeen alkanut yritystoiminta vaatetusalalla. Vuonna 1994 Lepistö teki yhteistyötä Pentikin kanssa LD Espa Oy:ssä, jonka muita suunnittelijoita olivat Irja Leimu, Arja Lehtimäki ja Ilona Pelli.

Lepistö vaali tinkimättömästi laadukkaan ja kestävän vaatteen ajatusta pintamuodin vaihtoehtona. Hänen LD Leather -myymälänsä oli pitkään keskeisellä paikalla Helsingissä, osoitteessa Arkadiankatu 8.

Kari Lepistö teki teatteripuvustuksia etenkin Tampereen Teatterille, Tampereen Työväen Teatterille ja Kotkan kaupunginteatterille.

”Pukeutuminen on kulttuuria, ja järkevät ihmiset eivät koskaan ole seuranneet muotia orjallisesti.”— Kari Lepistö.

## Lähteet
Jääkiekon Elitserien-kausi 2010–2011

**Elitserienin kausi 2010-2011** oli Elitserienin historian 37. kausi. Runkosarja alkoi 15. syyskuuta 2010 ja päättyi 5. maaliskuuta 2011. Pudotuspelit päättyivät 14. huhtikuuta. Färjestads BK vei mestaruuden voittamalla Skellefteå AIK:n finaaleissa 4–1.

## Lähteet
Fanano

**Fanano** on kunta Pohjois-Italiassa olevassa Modenan maakunnassa Emilia-Romagnan alueella. Kunta on Apenniinien vuoristossa. Alueen korkein vuori 2&nbsp;165 metriä korkea Monte Cimone ulottuu kunnan alueelle. 

## Lähteet

## Aiheesta muualla
NHL:n varaustilaisuus 2014

**NHL:n varaustilaisuus 2014** oli 52. pidetty NHL:n varaustilaisuus. Se järjestettiin 27.&ndash;28. kesäkuuta 2014 Wells Fargo Centerissä Philadelphiassa. Florida Panthers voitti ensimmäisen varauksen arvonnassa, jolla se varasi Aaron Ekbladin.

## Varattavaksi kelpaavat pelaajat
Kaikki pelaajat, jotka ovat syntyneet 1. tammikuuta 1994 ja 15. syyskuuta 1996 välisenä aikana, olivat oikeutettuja tulemaan valituksi vuoden 2014 varaustilaisuudessa. Varattavissa olivat myös  valitut, mutta ilman NHL-sopimusta jääneet pelaajat, jotka ovat syntyneet ennen 30. kesäkuuta 1994.

## Ennakkoarviot
Lähde: 

### Pohjois-Amerikka
#### Kenttäpelaajat

#### Maalivahdit

### Eurooppa
#### Kenttäpelaajat

#### Maalivahdit

## Varaukset
### Kierros 1

### Kierros 2

### Kierros 3

### Kierros 4

### Kierros 5

### Kierros 6

### Kierros 7

## Lähteet
*Drafted Players NHL 
*2014 NHL Entry Draft Picks HockeyDB

### Viitteet
Constantines

**Constantines** on kanadalainen indie rock-yhtye, joka perustettiin vuonna 1999 Guelphissa, Ontariossa. Yhtye on ottanut vaikutteita muun muassa The Clashiltä, Fugazilta, Bruce Springsteeniltä, ja Nick Cavelta. Yhtye on julkaissut neljä studioalbumia ja kaksi EP:tä. 

## Diskografia
### Albumit
**[[Constantines (albumi)|Constantines]]* (Three Gut Records) – 5. kesäkuuta 2001 (Sub Pop Records – 10. elokuuta 2004)
**[[Shine a Light]]* (Three Gut Records/Sub Pop Records) – 19. elokuuta 2003
**[[Tournament of Hearts]]* (Three Gut Records) – 27. syyskuuta 2005 / (Sub Pop Records) – 11. lokakuuta 2005
**[[Kensington Heights]]* (Arts & Crafts) – 15. huhtikuuta 2008

### EP:t
**[[The Modern Sinner Nervous Man]]* (EP, Suicide Squeeze Records) – 16. huhtikuuta 2002
**[[Nighttime Anytime]]* (EP, Sub Pop) – 8. heinäkuuta 2003

### Singlet
**Young Lions* (single, Sub Pop) – 2004
**Hard Feelings* (7" single, Arts & Crafts) – 2008
**Islands in the Stream* (7" single Feistin kanssa, Arts & Crafts) – 2008
**Our Age* (7" single, Arts & Crafts, – 2008
**Too Slow for Love* – 2009

### Splitit
* *Constantines Play Young/Unintended Play Lightfoot* LP (Blue Fog Records) – 2006

## Aiheesta muualla
*Viralliset nettisivut  
*Constantines Three Gut Recordsissa
*Constantines Sub Popissa
*
Pentti Mälkki

**Pentti Urpo Mälkki** (s. 22. elokuuta 1940 Helsinki) on suomalainen geofyysikko ja hydrologi. Hän toimi Merentutkimuslaitoksen ylijohtajana vuosina 1990–2004.

Mälkin vanhemmat olivat Kosti Mälkki ja Alina Sipiläinen. Hän tuli ylioppilaaksi Lahden lyseosta 1959 ja valmistui Helsingin yliopistosta filosofian kandidaatiksi 1964, lisensiaatiksi 1970 ja väitteli tohtoriksi 1975.

Mälkki oli hydrologisen toimiston assistentti ja apulaishydrologi vuosina 1962–1968, Merentutkimuslaitoksen assistentti vuosina 1968–1972, erikoistutkija vuosina 1972–1975, osastonjohtaja vuosina 1975–1990, vs. ylijohtaja vuosina 1980–1984 ja ylijohtaja ja professori vuodesta 1990. Helsingin yliopiston geofysiikan dosentti Mälkki on vuodesta 1980. Hän toimi Suomen ensimmäisen Etelämantereen tutkimusmatkan johtajana vuosina 1989–1990.

Mälkillä on ollut suuri määrä alansa kansallisia ja kansainvälisiä asiantuntija- ja luottamustehtäviä, muun muassa Unescon toimikunnassa, Geofysiikan seurassa, MATINE:ssa, Kansainvälisessä merentutkimusneuvostossa ja Maailman ilmatieteen järjestössä. Hän on Suomalaisen tiedeakatemian jäsen vuodesta 1983 ja Suomen tiedeseuran jäsen vuodesta 1990. 

Mälkin seuraaja ja samalla Merentutkimuslaitoksen viimeinen ylijohtaja vuosina 2005–2008 oli Eeva-Liisa Poutanen.

Mälkin sotilasarvo on reservin yliluutnantti (1994). Hänen puolisonsa vuodesta 1963 on Pirkko Liisa Vainio (s. 1942).  Kapellimestari Susanna Mälkki on heidän tyttärensä.

## Lähteet